Á einum sólarhring hafa Talibanar hertekið tvær héraðshöfuðborgir í Afganistan. Bandarísk og bresk yfirvöld hvetja ríkisborgara sína til að yfirgefa landið.
Talibanar halda áfram landvinningum sínum í Afganistan. Í gær náðu þeir borginni Saranj á sitt vald án nokkurrar mótspyrnu. Saranj er fyrsta héraðshöfuðborginn sem Talibönum tekst að hertaka. Í morgun leystu þeir fanga úr haldi í borginni Sheberghan í Jawzjan-héraði. Á samfélagsmiðlum sjást hundruð fanga yfirgefa fangelsið. Shebergen er eitt sterkasta vígi fyrrverandi varaforseta Afganistans, Abdul Rahid Dostum. Hann snéri aftur til Afganistans eftir læknismeðferð í Tyrklandi. Hann er talin bera ábyrgð á fjöldamorðum á allt að tvö þúsund Talibönum í innrás Bandaríkjanna í Afganistan fyrir 20 árum. AFP fréttastofan hefur eftir einum af yfirmönnum afgangska hersins að borgin sé fallin og að stjórnarherinn hafi hörfað og verjist á flugvelli borgarinnar. Talibanar hafa sótt í sig veðrið frá því að ríki Atlantshafsbandalagsins ákváðu að hefja brottflutning bandarískra hermanna frá Afganistan 1. maí og ljúka honum í síðasta lagi 11. september. Þá verða 20 ár liðin frá árásum á tvíburaturnana í New York. Talsmaður Hvíta hússins, Jen Psaki, sagði í gær að Joe Biden forseti Bandaríkjanna væri enn þeirrar skoðunar að sú ákvörðun að draga bandaríska herlíðið frá Afganistan væri rétt ákvörðun. Bandarísk og Bresk yfirvöld hvetja ríkisborgara sína til að yfirgefa Afganistan eins og fljótt og auðið er.